tartuNLP/wikipedia-smugri-20251201 huggingface dataset:
Joseph-Louis Duc

Joseph-Louis Duc (15. lokakuuta 1802 – 12. tammikuuta 1879) oli ranskalainen arkkitehti.
Elämäkerta.
Joseph-Louis Duc syntyi 15. lokakuuta 1802 Pariisissa. Hän opiskeli École des Beaux-Artsissa ja voitti vuonna 1825 Prix de Romen suunnittelemalla Pariisin kaupungintalon. Duc tutki stipendin turvin Rooman arkkitehtuuria ja esitteli Colosseumin restaurointiprojektinsa piirrokset vuonna 1830.
Ducin ensimmäinen huomattava työ oli "Colonne de Juillet" (Heinäkuun pylväs) Pariisissa (valmistui Jean-Antoine Alavoinen alkuperäisestä ehdotuksesta Ducin muuttamana 1840). Vuonna 1834 hänet valittiin Colonne de Juillet -muistomerkin töiden tarkastajaksi ja vuonna 1840 hän sai Kunnialegioonan ritarin ristin. Duc kehitti Pariisin oikeuspalatsin uudelleenrakennusprojektin 1847, mikä antoi hänelle luovaa vapautta. Vuonna 1862 hänet nimitettiin siihen liittyvän Cour de Cassationin arkkitehdiksi, ja hän rakensi Louis-le-Grand-kollegion pääkappelin. Päätyöstään, uuskreikkalaiseen tyyliin rakentamastaan Pariisin oikeuspalatsista komeine fasadeineen ja odotushuoneineen, hän sai 1869 Napoleon III:n kunniapalkinnon.
Vuoden 1871 tulipalon jälkeen Duc restauroi Pariisiin oikeuspalatsin vauriot ja sai vuonna 1872 Kunnialegioonan komentajan arvon. Royal Institute of British Architects myönsi hänelle kunniamitalin vuonna 1875. Duc kuoli 22. tammikuuta 1879 Pariisissa.
Duc on haudattu Pariisissa sijaitsevalle Montmartren hautausmaalle.
Vang (Vang)

Vang on taajama Vangin kunnassa Innlandetin läänissä Norjassa ja kuntansa hallinnollinen keskus. Taajaman pinta-ala on 0,26 neliökilometriä ja asukasluku 234 vuonna 2023.
Vinjerock

Vinjerock on vuodesta 2006 järjestetty jokakesäinen rockfestivaali Eidsbugardenissa Vangin kunnan alueella Norjassa. Se on nimetty Aasmund Olavsson Vinjen mukaan, jonka rakennuttama Vinjebue-mökki sijaitsee paikalla. Kävijämäärä on rajattu 3 000:een, jotta luonto ei kärsisi.
Vangin kirkko (Vang)

Vangin kirkko () on Vangin kunnassa Innlandetin läänissä Norjassa sijaitseva puinen ristikirkko vuodelta 1839. Paikalla sijaitsi aiemmin keskiaikainen sauvakirkko, joka siirrettiin Puolan Karpacziin.
Høren sauvakirkko

Høren sauvakirkko () on Vangin kunnassa Innlandetin läänissä Norjassa sijaitseva sauvakirkko 1100-luvulta. Sitä on ajan saatossa laajennettu useita kertoja.
Øyen sauvakirkko

Øyen sauvakirkko () on Vangin kunnassa Innlandetin läänissä Norjassa sijaitseva sauvakirkko alun perin 1100-luvulta. Se purettiin vuonna 1747, mutta sen puuosia löydettiin Øyen kirkon lattian alta remontin yhteydessä 1930-luvulla, ja niihin perustuen sauvakirkosta päätettiin pystyttää jäljennös, joka valmistui vuonna 1965.
Øyen kirkko (Vang)

Øyen kirkko () on Vangin kunnassa Innlandetin läänissä Norjassa sijaitseva puinen pitkäkirkko vuodelta 1747.
Øyen kirkko

Øyen kirkko voi tarkoittaa seuraavia:
Heensåsenin kirkko

Heensåsenin kirkko () on Vangin kunnassa Innlandetin läänissä Norjassa sijaitseva puinen pitkäkirkko vuodelta 1902.
Georges Courteline

Georges Courteline, oik. Georges Victor Marcel Moinaux (25. kesäkuuta 1858 Tours, Ranska – 15. kesäkuuta 1929 Pariisi, Ranska) oli ranskalainen kirjailija ja näytelmäkirjailija.
Suoritettuaan asepalveluksensa Courteline ryhtyi virkamieheksi uskonnollisten asioiden ministeriössä, jossa hän vietti neljätoista vuotta havainnoiden kollegoitaan. Näistä kokemuksista tuli hänen kirjallisen inspiraationsa pääasialliset lähteet.
Ensimmäisissä näytelmissään – "Les Gaietés de l’Escadron" (1886) ja "Lidoire" (1891) – hän pilaili armeijan kustannuksella. "Messieurs les Ronds-de-Cuir" (1893) hyökkäsi virkamiesten kimppuun, ja "Boubouroche" (1893) kohdistui pikkuporvaristoon. Seuraavat teokset, kuten "Un client sérieux" (1896) ja "Les Balances" (1901), käsittelivät oikeuslaitosta, ja "Le Commissaire est bon enfant" sekä "Le Gendarme est sans pitié" (1899) arvostelivat poliisia. "La Peur des Coups" (1894), "Monsieur Badin" (1897) ja "La Paix Chez Soi" (1903) huvittivat pariskuntien naurettavuudella.
Courteline kuvasi teoksissaan aikansa puutteita ja käytti dialogeja tehden niistä komediansa olennaisen osan. Hänen hahmonsa, kuten tuomari, aliupseeri, porvari ja saituri, olivat keskinkertaisia, ja juonet paljastivat arkielämän absurdiuen.
Satiirisesti pikkuporvariston vikoja kuvaavana kirjailijana Courteline palkittiin kunnialegioonan kunniamerkillä vuonna 1899 ja valittiin Goncourt-akatemian jäseneksi vuonna 1926.
Courteline on haudattu Pariisissa sijaitsevalle Père-Lachaisen hautausmaalle.
Pyhän Tuomaan kirkko (Vang)

Pyhän Tuomaan kirkko () on Vangin kunnassa Innlandetin läänissä Norjassa sijaitseva betonikirkko vuodelta 1971. Paikalla sijaitsi aiemmin keskiaikainen sauvakirkko, joka purettiin 1800-luvun alussa.
Paavo Pesusieni ja Santa-Sanna pelastavat Tangalan

Paavo Pesusieni ja Santa-Sanna pelastavat Tangalan () on yhdysvaltalainen animaatioelokuva, joka on "Paavo Pesusieni" -sarjan spin-off.
Elokuva julkaistiin Netflixiin 2. elokuuta 2024.
Ääninäyttelijät.
Suomenkieliset sivuäänet: Emma Räsänen, Helmi Kallio, Jemina Haukka, Jeremy Kiberu, Kosmo Salminen, Martti Manninen, Rinna Paatso
Dikkulak

Dikkulak on turkkilainen koirarotu. Sillä ei ole FCI:n hyväksyntää.
Ulkonäkö.
Rotu on tyypillinen pystykorva, jolla on tiivis runko ja pystyt korvat. Se muistuttaa ulkoisesti welsh corgia. Värivaihtoehdot ovat yleisimmästä harvinaisimpaan seuraavat: valkoinen (29,5 % populaatiosta), musta (23 % populaatiosta), ruskea-valkoinen (19,7 % populaatiosta), ruskea (18 % populaatiosta) ja kellanruskea (tan, 9,8 % populaatiosta). Säkäkorkeus on noin 27,8 cm ja paino 10,6 kg.
Alkuperä.
Dikkulakia kasvatetaan Ağrın, Ardahanin, Erzurumin, Iğdırin ja Karsin maakunnissa. Sitä käytetään "hälyttävänä vahtikoirana" eli se ilmoittaa mahdollisista tunkeilijoista kovalla haukulla.
Etymologia.
"Dikkulak" tarkoittaa pystykorvaa. Rotu tunnetaan sen lisäksi myös nimillä "çivikulak" ("naulakorva") ja "zağar" ("mäyrä").
Krister Wickman

Krister Wickman (1924–1993) oli ruotsalainen sosiaalidemokraattinen poliitikko. Hän istui valtiopäivillä 1967–1973 ja toimi salkuttomana ministerinä 1967–1969, elinkeinoministerinä 1969–1971 sekä ulkoministerinä 1971–1973. Vuosina 1973–1976 hän oli Ruotsin keskuspankin pääjohtaja.
Tonya finosu

Tonya finosu on turkkilainen koirarotu. Sillä ei ole FCI:n hyväksyntää.
Ulkonäkö.
Tonya finosu on tyypillinen pystykorva, joka muistuttaa saksanpystykorvaa, japaninpystykorvaa ja volpino italianoa. Ainoa väritys on valkoinen. Säkäkorkeus on noin 41 cm ja paino 9,7 kg.
Luonne ja käyttäytyminen.
Rotu on energinen, leikkisä ja lapsia kohtaan ystävällinen. Sitä käytetään lähinnä vahtimiseen, minkä vuoksi se suhtautuukin vieraisiin ihmisiin epäiluuloisesti.
Alkuperä.
Joidenkin rodun harrastajien mukaan tonya finosu tuotiin kotimaahansa alun perin laivalla Ukrainasta.
Peter Schilling

Peter Schilling (synt. Pierre Michael Peter Schilling, s. 28. tammikuuta 1956 Stuttgart) on saksalainen poplaulaja. Hän oli 1980-luvun saksalaisen uuden aallon menestyneimpiä artisteja. Hänen vuonna 1983 julkaistu kappaleensa ”Major Tom (Coming Home)” oli maaimanlaajuinen hitti. Schillingin muita menestyskappaleita ovat ”Die Wüste lebt” ja ”Terra Titanic”.
Complexity Gaming

Complexity Gaming on yhdysvaltalainen elektronisen urheilun seura, jonka perusti Jason Lake vuonna 2003. Seuralla on joukkueet peleissä "Counter-Strike 2", "Rocket League", "Halo" ja "Madden".
"Counter-Strikessa" seura on voittanut merkittävimpänä BLAST Premier: Spring 2020 European Finals -turnauksen.
Stenhuset

Stenhuset on Korppoon Utön saaren vanhin rakennus. Vuonna 1753 valmistunut kivitalo rakennettiin saaren ensimmäisen majakan rakennustöiden yhteydessä. Nykyisin rakennuksessa toimii kotiseutumuseo.
Historia.
Stenhuset toimi alunperin majakanvartijoiden virka-asuntona aina 1860-luvulle asti. Majakanvartijat olivat tosin jo 1840-luvulta asti pääsääntöisesti asuneet tien toiselle puolen rakennetussa "fyrbyggningen" -nimisessä talossa. Jäätyään pois asuinkäytöstä Stenhuset toimi muun muassa varastona ja verstaana 1990-luvulle asti, jolloin rakennuksen omistanut Merenkulkulaitos peruskorjasi sen. Korjaustöiden jälkeen rakennus vuokrattiin kotiseutuyhdistys Utö hembygdsförening:lle, joka avasi tiloihin kotiseutumuseon 27. heinäkuuta 1991.
Museo.
Museo esittelee Utön keskeisiä elementtejä neljässä eri näyttelyhuoneessa; merenkulku, kalastus ja metsästys, luotsi- ja majakkatoiminta, sekä kyläyhteisön elämä.
Pasquale Villari

Pasquale Villari (1827–1917) oli italialainen historioitsija ja poliitikko. Hän otti 1848 osaa vallankumoukseen Napolissa ja joutui sen jälkeen pakenemaan Firenzeen. Villari keskittyi historioitsijana Italian 1400-lukuun toimiessaan professorina 1859–1865 Pisassa ja 1865–1913 Firenzessä. Hän toimi urallaan sekä filosofian että historian professorina. Poliittisella urallaan Villari oli edustajakamarin jäsen vuodesta 1867 ja senaatin jäsen vuodesta 1884. Opetusministerinä hän toimi 1891–1892.
Villarin merkittävimmät teokset ovat kahtena niteenä julkaistu "Storia di G. Savonarola e dei suoi tempi" (1859–1861) ja kolmena niteenä ilmestynyt "Niccolò Machiavelli e i suoi tempi" (1877–1882).
Irma Sarje

Irma Hellin Sarje, o.s. Riihimäki (26. elokuuta 1917 Helsinki – 9. huhtikuuta 2001 Helsinki) oli suomalainen kotitalousopettaja ja keittokirjailija.
Henkilöhistoria.
Sarje syntyi junapakkamestari Juho Fredrik Riihimäen ja kotiompeluliikkeenharjoittaja Aino Maria Kreulan perheeseen. Arkkitehti Heimo Riihimäki oli hänen veljensä. Hänen puolisonsa vuodesta 1944 oli lääninneuvos Unto Rafael Sarje, aiemmin Sahlgren (1913–1976). Kuvataiteilija Kimmo Sarje on heidän poikansa. 
Sarje tuli ylioppilaaksi Kallion yhteiskoulusta 1936, suoritti Karkun emäntäkoulun 1937 ja valmistui kotitalousopettajaksi Järvenpään kotitalousopettajaopistosta 1940. Hän oli Oriveden kotitalouskoulun ylimääräinen opettaja 1941, Uudenmaan läänin Maanviljelysseuran kotitalouskonsulentti 1941–1943, Pienviljelijäin Keskusliiton kotitalouskonsulentti 1943–1945, Osuusliike Elannonssa ravintolaemäntä 1946–1947 ja ravintoloiden tarkastaja 1947–1951, Kotitalouskeskuksen opettaja 1952–1953, luennoija Helsingin kotitalousopettajaopistossa 1953–1959 ja Keskusliike OTK:n koekeittiön hoitaja 1953-–1977.
"Laatutietoa"-lehden päätoimittaja Sarje oli 1974–1977 ja hän julkaisi useita keittokirjoja ja ruokaan ja ruuan valmistukseen liittyviä kirjoituksia monissa eri lehdissä kuten "Pellervossa", samoin kuin piti radioesitelmiä, oli toteuttamassa kotitalousaiheisia opetuselokuvia js suunnitteli ravintola- ja ruokalakeittiöitä.
Sarje teki eläkkeelle siirryttyään raku-keramiikkaa keramiikkakeskus Septariassa Kaapelitehtaalla, jossa hänen teoksiaan oli myös esillä.
Sarje

Sarje on muun muassa seuraavien suomalaisten henkilöiden sukunimi:
Salatut elämät – 27. esityskausi (2024–2025)

Salatut elämät -saippuasarjan 27. kauden esittäminen alkoi MTV3-kanavalla 12. elokuuta 2024. Kauden ensimmäisen viikon jaksot julkaistiin ennakkoon MTV Katsomon maksullisella tilauksella 9. elokuuta 2024.
Elokuun lopulla sarjasta poistuivat Tuuli Mattilan esittämä Susu Honkanen ja Konsta Hietasen esittämä Miki Kajander. Syyskuun lopun jaksoissa sarjasta poistui Ronja Alatalon esittämä Hanne ”Hani” Laitela. Marraskuun alun jaksoissa sarjasta poistui Esko Eerikäisen esittämä Petri Simola ja kuun puolivälissä Raimo Grönbergin esittämä Gunnar Mustavaara. Kauden lopussa sarjasta poistui Emma Nopasen esittämä Nella Tamminen.
Kevään aikana sarjaan palasivat Raimo Grönbergin esittämä Gunnar Mustavaara ja Johanna Anttilan esittämä Joanna Lumijoki. Uutena hahmona nähtiin Alexander Snow’n esittämä Alex Martin , joka kuitenkin poistui sarjasta kauden päätösviikolla. Kevään aikana sarjassa vierailivat Roope Puhakan esittämä Severi Sievinen ja Mia Ehrnroothin esittämä Cindy Rintala. Kauden viimeisessä jaksossa Minna Koskelan esittämän Iisa Havu -nimisen uuden hahmon henkilöllisyys paljastettiin. Hahmon punaiset kengät olivat näkyneet kevätkauden aikana useasti.
Bogdan Racovițan

Bogdan Racovițan (s. 6. kesäkuuta 2000 Dijon, Ranska) on romanialainen jalkapalloilija, pelipaikaltaan keskuspuolustaja. Hän on pituudeltaan 187-senttimetrinen. Hän edustaa puolalaista Raków Częstochowaa. Hän pelasi Romanian A-maajoukkueessa ensimmäisen kerran maaliskuussa 2024.
Racovițan pelasi ranskalaisseura Dijonin juniori- ja reservijoukkueissa. Hän siirtyi romanialaiseen Botoșaniin helmikuussa 2021. Hän pelasi Romanian Liga I:ssä 24 ottelua ja teki niissä yhden maalin. Tammikuussa 2022 hän siirtyi puolalaisseura Raków Częstochowaan. Hän on pelannut kauden 2023–2024 loppuun mennessä Puolan Ekstraklasassa 49 ottelua, joissa hän on tehnyt neljä maalia. Hän voitti Puolan liigamestaruuden vuonna 2023. Hän pelasi kaudella 2023–2024 Eurooppa-liigassa viisi ottelua.
Racovițan pelasi Romanian alle 21-vuotiaiden maajoukkueessa kymmenen ottelua, joista kolme ikäluokan Euroopan-mestaruuskilpailuissa 2023. Hän pelasi Romanian A-maajoukkueessa ensimmäisen kerran maaliskuussa 2024 ystävyysottelussa Pohjois-Irlantia ja ensimmäisen kerran avauskokoonpanossa kesäkuussa 2024 ystävyysottelussa Liechtensteinia vastaan. Hänen kolmas maaottelunsa oli EM-kilpailujen 2024 alkulohko-ottelu Ukrainaa vastaan; siinä hän tuli vaihdosta kentälle muutamaksi minuutiksi ottelun lopulla.
Bojan Cvjetićanin

Bojan Cvjetićanin (; 6. tammikuuta 1999 Ljubljana) on serbitaustainen slovenialainen muusikko ja näyttelijä.
Cvjetićanin on Sloveniaa Eurovision laulukilpailussa 2023 edustaneen ljubljanalaisen pop rock -yhtyeen Joker Outin laulaja. Hänen näyttelijänuransa alkoi, kun hän esiintyi muusikko Lukan roolissa slovenialaisessa komediadraamasarjassa "Gospod profesor". Hän sai pääroolin "Kaj pa Ester?" -elokuvassa.
Perhe.
Cvjetićanin molemmat vanhemmat Branko ja Snežana ovat serbitaustaisia ja ammatiltaan lääkäreitä. He tulivat Sloveniaan sotien aikana 1990-luvulla. Bojanilla on myös sisar Tijana, joka on valmistunut oikeustieteellisestä.
Uran alkuvaiheet.
Cvjetićanin on opiskellut Poljana Gymnasiumissa ja myöhemmin sosiologiaa yhteiskuntatieteellisessä tiedekunnassa Ljubljanassa.
Hänen musiikillinen uransa juontaa juurensa vuoteen 2010, viidennellä luokalla ystävien kanssa perustettuun No name -yhtyeeseen. Tämän jälkeen perustettiin Apokalipsa-yhtye, jonka jäseniä olivat Cvjetićaninin lisäksi Martin Jurkovič ja rumpali Matic Kovačič. Yhtyeeseen liittyivät myöhemmin kitaristit Rok Molnar ja Luka Škerlep. He esiintyivät eri peruskouluissa ja lukioissa. Yhtye kuitenkin lopetettiin vuonna 2016. Cvjetićanin tapasi Kris Guštinin ja Jan Petehin toisen Bouržuazija-nimisen yhtyeen konsertissa, jonka jälkeen bändiin liittyivät, Jurkovič ja Kovačič, ja Joker Out syntyi.
Ionuț Nedelcearu

Ionuț Nedelcearu (s. 25. huhtikuuta 1996 Bukarest) on romanialainen jalkapalloilija, pelipaikaltaan keskuspuolustaja. Hän on pituudeltaan 190-senttimetrinen. Hän edustaa italialaista Palermoa. Hän on pelannut Romanian ja Italian lisäksi Venäjällä ja Kreikassa. Hän on pelannut Romanian A-maajoukkueessa vuodesta 2018.
Nedelcearu pelasi Dinamo Bukarestin junioreissa ja pääsi pelaamaan edustusjoukkueessa ensimmäisen kerran syksyllä 2013. Hän pelasi Romanian Liga I:ssä 89 ottelua, joissa hän teki viisi maalia, ja voitti liigacupin vuonna 2017. Helmikuussa 2018 hän siirtyi venäläisseura Ufaan, jossa hän pelasi 2,5 vuoden aikana 65 valioliigaottelua ja teki niissä yhden maalin. Lokakuussa 2020 hän siirtyi Kreikkaan AEK Ateenan joukkueeseen, jossa hän pelasi yhden kauden aikana 25 Kreikan Superliigan ottelua ja teki niissä yhden maalin. Eurooppa-liigassa hän pelasi täydet minuutit AEK Ateenan kaikissa kuudessa ottelussa. Kaudella 2021–2022 Nedelcearu pelasi italialaisseura Crotonessa 34 Serie B -ottelua ja teki niissä kaksi maalia. Kesällä 2022 hän siirtyi Palermoon, jossa hän on kahden kauden aikana pelannut 56 Serie B -ottelua ja yhden nousukarsintaottelun. Kaudella 2023–2024 hän teki Serie B:ssä kaksi maalia.
Nedelcearu pelasi Romanian alle 17-, alle 18- ja alle 21-vuotiaiden maajoukkueissa. Hän pelasi täydet minuutit neljässä ottelussa alle 21-vuotiaiden Euroopan-mestaruuskilpailuissa 2019 Romanian yltäessä välieriin, joissa se hävisi Saksalle voitettuaan sitä ennen alkulohkossa Kroatian ja Englannin sekä pelattuaan Ranskan kanssa maalittoman tasapelin.
Nedelcearu pelasi Romanian A-maajoukkueessa ensimmäisen kerran maaliskuussa 2018 ystävyysottelussa Ruotsia vastaan. Hän on kesäkuun 2024 loppuun mennessä pelannut 27 A-maaottelua, joissa hän on ollut avauskokoonpanossa 19 kertaa. Otteluista viisi on kuulunut MM-karsintaan, seitsemän EM-karsintaan ja kuusi Kansojen liigaan. Hän kuuluu Romanian joukkueeseen EM-kilpailuissa 2024. Hän on tehnyt A-maaotteluissaan kaksi maalia, jotka molemmat marraskuussa 2020 ystävyysottelussa Valko-Venäjää vastaan.
Alonso de Mendoza

Alonso de Mendoza oli 1500-luvulla elänyt espanjalainen konkistadori ja La Pazin kaupungin perustaja.
Alonso de Mendoza oli Pedro Jofren poika ja konkistadori Juan de Ávalosin veli.
De Mendoza lähti matkaan 18. helmikuuta 1535 kohti nykyisen Panaman alueella sijaitsevaa Veraguaa tarkoituksenaan jatkaa sieltä kohti Perun valtakuntaa, jonka valloitus oli yksi retken päätavoitteista. Matkan aikana de Mendoza oli perustamassa Quiton kaupunkia ja toimi lyhyen aikaa sen johtajana. Perussa de Mendoza liittyi Francisco Pizarron johtamiin joukkoihin ja taisteli Diego de Almagron johtamia kapinallisia vastaan.
Kun taistelut Perussa olivat rauhoittuneet, de Mendoza siirtyi kapteeni Pedro Anzuresin johtamiin joukkoihin, joiden tarkoituksena oli valloittaa Chunchos-nimellä kutsutut itäiset alueet.
Vuonna 1541 de Mendoza asui La Platassa ja taisteli Pedro Anzuresin johtamissa joukoissa Francisco Pizarron murhanneita almagristeja vastaan. Joukot päihittivät almagristit 16. syyskuuta 1542. Pedro Cieza de León lukee de Mendozan yhdeksi konkistadorien pääkomentajista.
Kun Perun alue oli jälleen rauhoittunut tulivat voimaan Kaarle V:n säätämät uudet lait, joiden mukaan intiaanit teoriassa vapautettiin kaivostöistä ja heidän oli mahdollista saada korvauksia työskentelystään espanjalaisille. Uusilla laeilla kumottiin myös piispojen, luostarien ja sairaaloiden säännöt ja uudet lait heikensivät monien ihmisten asemaa.
Sittemmin de Mendoza palveli useissa eri joukoissa. Pedro de La Gasca maksoi de Mendozalle 2000 peson vuosipalkkaa ja antoi hänelle tehtäväksi vakauttaa Cuzcon ja Charcasin (nykyinen Sucre) väliset alueet siirtomaiksi ja perustaa alueelle keskuskaupunki, joka olisi turvallinen keskus Cuzcon, Charcasin ja Potosín välillä. De Mendoza kokosi joukon uudisasukkaita ja sotilaita ja lopulta 20. lokakuuta 1548 La Pazin kaupunki perustettiin aymaraintiaanien Chuquiabo-nimisen kylän viereen. Nimi Chuquiabo tarkoittaa kultaista perintöä ja aiemmin Francisco Pizarro joukkoineen oli louhinut alueelta suuria määriä kultaa.
De Mendoza nimitettiin La Pazin ensimmäiseksi johtajaksi ja hänen hallintonsa kesti kolme vuotta. De Mendoza sairastui vuonna 1551 ja jäi pois kaupungin hallinnosta. Hän ei kuitenkaan palannut Espanjaan, vaan jäi ilmeisesti Etelä-Amerikkaan. De Mendozan sairastumisen jälkeisistä liikkeistä ei tiedetä suoraan mitään, mutta hänen lähisukulaistensa ja erityisesti veljensä Juan de Ávalosin dokumenttien perusteella tiedetään, että de Mendoza on kuoli noin vuonna 1553.
La Pazin kaupungissa on de Mendozan mukaan nimetty aukio.
Molguzarvuoret

Molguzarvuoret (, ) ovat Turkestanvuorten luoteinen jatke Jizzaxin alueella Uzbekistanissa.
Vuorijonon pituus on 70 kilometriä. Korkein kohta on Qizilchagat (2 620 metriä). Ilonoʻttin sola erottaa Molguzarvuoret Nurotavuorista.
Vuoret koostuvat hiekkakivestä, liuskeesta, kalkkikivestä ja porfyriitista. Lounaisrinne laskeutuu jyrkästi Sangzorjoen laaksoon.
Vuotuinen sademäärä on 440 millimetriä. Alarinteillä on subtrooppista puoliaavikkokasvillisuutta, ylempänä (1 200–2 000 metriä) kasvaa pensaita ja katajia. Ylimpänä on aroa. Zominsoyjoen yläjuoksulla Molguzar- ja Turkestanvuorten yhtymäkohdassa sijaitsevat Zominin kansallispuisto ja metsänsuojelualue.
Pedro Cieza de León

Pedro Cieza de León(c. 1520 Llerena, Espaja – 1554 Sevilla) oli espanjalainen kronikoitsija. Hän oli aluksi sotilas, mutta sittemmin hänestä tuli historioitsija ja maantieteilijä.
Cieza de León syntyi varakkaaseen perheeseen. Noin 15-vuotiaana vuonna 1535 hän lähti Cartagenaan ja pysyi Amerikan mantereella vuoteen 1551 asti, jolloin hän palasi pysyvästi Espanjaan. Tuolloin vuosien 1535 ja 1551 välillä Cieza de León toimi hyvin aktiivisesti; hän osallistui tutkimusmatkoille, taisteli sotilaana sekä kirjasi ylös asioita ja tapahtumia.
Vuonna 1551 Cieza de León palasi Espanjaan ja meni naimisiin Isabel Lópezin kanssa Sevillassa. Siellä hän myös julkaisi suuren Perun historiaa käsittelevän teoksensa ensimmäisen osan vuonna 1553. Cieza de Leónin muu kirjallinen tuotanto on julkaistu vasta vuosisatoja myöhemmin. Historiateoksen toinen osa julkaistiin vuonna 1871 ja kolmas osa vasta vuonna 1979. Neljännestä ja viimeisimmästä osasta tunnetaan vain kolme ensimmäistä kirjaa. Ei kuitenkaan ole todisteita siitä, että Cieza de León olisi itse kirjoittanut kolmannen ja neljännen osan.
Crónica del Perú.
"Crónica del Perú" on teos Perun valtakunnan historiasta, mutta se sisältää myös tietoa Andien ja Amazonin sademetsäalueen kasvistosta ja eläimistöstä sekä inkojen kulttuurista, käyttäytymisestä ja yhteenotoista valloittajien kanssa. Vaikka teoksen nimi on "Crónica del Perú", teoksessa kuvataan myös alueita, jotka kuuluvat nykyisin Kolumbian valtioon.
Teoksen kerronta on tarinallista, mutta Cieza de León pyrkii kertomaan asioita todenmukaisesti. Teoksen esipuheessa Cieza de León mainitsee esikuvakseen Ciceron.
Ilonoʻtti

Ilonoʻtti on Molguzar- ja Nurotavuoret erottava Sangzorjoen kapea laakso Jizzaxin alueella Uzbekistanissa. Sen pituus on 16–18 kilometriä ja leveys 200–500 metriä.
Laakson kautta kulkee Taškentin ja Samarkandin välinen maantie ja rautatie. Sen kapein kohta (30 metriä) on saanut Timur Lenkin mukaan nimen ”Timurin portti” ("Temir qapigʻ" tai "Temir darvoza"). Solan kallioissa on Ulugh Begin piirtokirjoitus vuodelta 1425.
FIA World Endurance Championship -kausi 2025

FIA World Endurance Championship -kausi 2025 oli FIA World Endurance Championship -sarjan 13. kausi.
Kaudesta 2025 alkaen Hypercar-luokkaan osallistuvien valmistajien on osallistuttava vähintään kahdella autolla. Sama sääntö oli jo voimassa LMGT3-luokassa. Aston Martin THOR Team tuli uutena tallina Hypercar-luokkaan.
Kilpailukalenteri.
Kalenteri pysyi muuttumattomana viime vuodesta. Kaudella ajettu Fujin 6 tunnin ajo oli FIA WEC -sarjan sadas kilpailu.
P-nitrosofenoli

p-nitrosofenoli (C6H5NO2) eli 4-nitrosofenoli on fenolijohdannaisiin ja aromaattisiin nitrosoyhdisteisiin kuuluva orgaaninen yhdiste. Yhdistettä voidaan käyttää muiden yhdisteiden synteeseissä.
Ominaisuudet, valmistus ja käyttö.
Huoneenlämpötilassa p-nitrosofenoli on vaaleankeltaista tai ruskehtavaa kiteistä ainetta. Yhdiste liukenee vain hyvin niukasti veteen ja paremmin emäksisiin liuoksiin. p-nitrosofenoli reagoi väkevien happojen tai emästen kanssa kiivaasti, jopa räjähtäen. Aine liukenee esimerkiksi etanoliin, asetoniin, dietyylieetteriin ja tolueeniin. Erityisesti liuoksissa p-nitrosofenoli on tautomeerinaan p-bentsokinonimonoksiimina. Kuumennettaessa yhdiste alkaa hajota noin 124 °C:n lämpötilassa. 
p-nitrosofenolia valmistetaan happamissa oloissa fenolin ja natriumnitriitin reaktiolla.
p-nitrosofenolia käytetään useiden väriaineiden valmistamiseen ja kumien vulkanoinninkiihdyttimenä.
Michael Brandsegg-Nygård

Michael Brandsesegg-Nygård (s. 5. lokakuuta 2005 Oslo, Norja) on norjalainen jääkiekkoilija. Brandsegg-Nygård edustaa NHL-organisaatio Detroit Red Wingsia. Aiemmin hän pelasi esimerkiksi SHL:ssä Skellefteå AIK:issa. Hänen pelipaikkansa on laitahyökkääjä ja hänen kätisyytensä on oikea. Brandsegg-Nygård kuului Norjan joukkueeseen Tšekin MM-kilpailuissa 2024.
Gʻozgʻon

Gʻozgʻon (uzb. kyrill. Ғозғон, ) on kaupunki Navoiyn alueella Uzbekistanissa. Se sijaitsee 76 kilometriä Navoiysta pohjoiseen. Kaupungissa oli 9 200 asukasta vuonna 2024.
Paikkakunta on syntynyt vuonna 1970 avatun marmorilouhoksen yhteyteen. Siitä tuli taajama vuonna 1975 ja Navoiyn aluehallinnon alainen kaupunki vuonna 2019. Hyvin koristeellista marmoria tuottaa Gʻozgʻonmarmar-yhtiö. Sitä on käytetty muun muassa Taškentin Navoiy-teatterin ja Moskovan metroasemien verhoiluun.
Chó bắc hà

Chó bắc hà on vietnamilainen koirarotu. Sillä ei ole FCI:n hyväksyntää, mutta Vietnamin Kennelliitto VKA on tunnustanut sen roduksi.
Ulkonäkö.
Chó bắc hà on keskikokoinen pystykorvatyyppinen vuoristokoira. Korvat ovat pienet ja kolmiomaiset, asennoltaan joko pystyt tai taittuvat – näistä jälkimmäinen vaihtoehto on toivotumpi. Karvapeite on tiheä ja kaksinkertainen; peitinkarva on melko pitkää ja kovaa, aluskarva puolestaan villaista. Epävirallisesti mikä tahansa väritys on mahdollinen merleä lukuun ottamatta, mutta rotumääritelmän mukaan sen tulisi olla joko valkoinen, punainen, ruskea, black&amp;tan tai musta. Urosten säkäkorkeus vaihtelee 52–58 cm ja paino 22–28 kg välillä; nartuilla vastaavat mitat ovat 50–56 cm ja 18–24 kg.
Luonne ja käyttäytyminen.
Rotu on luonteeltaan itsenäinen, älykäs ja rohkea. Vieraisiin se suhtautuu varauksella ja on omalla reviirillään alati valpas: sillä on voimakas vahtivietti.
Alkuperä.
Rotu polveutuu runsaskarvaisista eteläkiinalaisista vuoristokoirista. Hmongit käyttivät sitä alun perin Pohjois-Vietnamissa – erityisesti Lào Cai'n maakuntaan kuuluvilla Bắc Hà'n ja Si Ma Cai'n alueilla – kodin vartiointiin ja metsästykseen.
Kai Blomstedt

Kai Kaarlo Rikhard Blomstedt (21. heinäkuuta 1910 Helsinki – 22. helmikuuta 2003) oli suomalainen arkkitehti, joka suunnitteli uransa aikana esimerkiksi vesivoimalaitoksia, kouluja ja asuinrakennuksia. Hän valmistui Teknillisestä korkeakoulusta vuonna 1934 ja työskenteli sen jälkeen Suomen Osuuskauppojen Keskuskunnan rakennusosastolla.
Suurimman osan rakennuksistaan Blomstedt suunnitteli arkkitehti Birger Stenbäckin (1907–1981) kanssa, ja vuonna 1948 he perustivat Arkkitehtitoimisto Kai Blomstedt &amp; Birger Stenbäckin, joka toimi vuoteen 1972 asti. Vuonna 1970 hän perusti myös oman toimistonsa nimellä Arkkitehtitoimisto Kai Blomstedt"."
Chó h'mông cộc đuôi

Chó h'mông cộc đuôi on vietnamilainen koirarotu. Sillä ei ole FCI:n hyväksyntää, mutta Vietnamin Kennelliitto VKA on tunnustanut sen roduksi.
Ulkonäkö.
Raajat ovat pitkät, suorat ja lihaksikkaat. Rotu syntyy luonnostaan töpöhäntäisenä. Karvapeite on kaksinkertainen, suora, tiheä ja kova. Värivaihtoehdot ovat musta, brindle, keltainen, maksanruskea ja punaruskea - näistä jälkimmäisin on harvinainen. Urosten säkäkorkeus vaihtelee 48–54 cm ja paino 18-26 kg välillä; nartuilla vastaavat mitat ovat 46–52 cm ja 16-24 kg.
Luonne ja käyttäytyminen.
Rotu on älykäs ja uskollinen. Alunperin se on jalostettu metsästykseen, omaisuuden vartiointiin ja karjan ohjailuun. Nykyisin sitä käytetään myös poliisien rajavalvontaan ja armeijakoirana.
Alkuperä.
Rotu on taustaltaan ikivanha. Sitä tavataan lähinnä Tây Bắc'n alueella, Hà Giang'n maakunnassa sekä Lào Cai'n maakunnassa. Nimensä mukaisesti sen historia kytkeytyy paikallisiin hmongeihin. Taustaltaan sen uskotaan olevan sakaalin ja paikallisten koirien välinen risteytys.
Major Tom (Coming Home)

Major Tom (Coming Home) on saksalaislaulaja Peter Schillingin vuonna 1983 julkaistu musiikkikappale hänen albumiltaan "Error in the System". Se oli maailmanlaajuinen menestys ja ylsi Yhdysvalloissa listasijalle 14 ja Britanniassa sijalle 42. Saksassa julkaistiin saksankielinen versio ”Major Tom (Völlig losgelöst)”, joka nousi listaykköseksi.
Kappaleen tarina on jatkoa David Bowien vuonna 1969 ilmestyneelle laululle ”Space Oddity”. Major Tom () on kyseisessä kappaleessa esiintyvä hahmo.
Chó lài

Chó lài on vietnamilainen koirarotu. Sillä ei ole FCI:n hyväksyntää.
Ulkonäkö.
Pää on kolmionmuotoinen ja kuono pitkä. Silmät ovat vinoasentoiset, väriltään joko meripihkankeltaiset tai punaiset. Karvapeite on kaksinkertainen: alusvilla on pehmeää ja peitinkarva karheaa. Väritys on keltainen, musta tai keltavalkoinen; useimmiten käpälät ovat valkoiset. Paino vaihtelee uroksilla noin 18–26 kg ja nartuilla noin 15–18 kg välillä. 
Luonne ja käyttäytyminen.
Rotu on älykäs ja lihaksikas, ja se soveltuu vahtikoiraksi. Se rakastaa liikuntaa ja tarvitsee suuren aidatun alueen jossa voi juosta vapaasti.
Alkuperä.
Rodun alkuperä voidaan jäljittää ainakin 3000-luvulle eaa, mutta jotkin Etelä-Kiinan Jangtse-joelta ja Keltaiseltajoelta löydetyt fossiilit ajoittuvat jopa 5000-luvulle eaa. Sitä kasvatettiin alun perin metsästyskoiraksi Indokiinan vuoristoalueilla. Sitä tavataan nykyisin lähinnä Tây Bắc'n alueella ja Lào Cai'n maakunnassa sekä muilla pohjoisilla vuoristoalueilla. Paikallinen väestö käyttää sitä metsästykseen, karjan paimennukseen ja kotien vartiointiin. Alun perin koirat metsästivät itsenäisesti ja toivat saaliin isännilleen, mutta nykyisin ne ovat kesytetympiä. 
Joidenkin lähteiden mukaan dingot olisivat levinneet veneiden ja laivojen mukana Indokiinasta Australiaan, minkä perusteella nykyinen australialainen dingo polveutuisi varhaisesta indokiinalaisesta kesykoirasta. Tätä teoriaa tukisi se, että Vietnamista on löydetty Kaakkois-Aasian mantereen vanhimmat tunnetut koiran jäänteet, ja ne ajoittuvat n. 2000-luvulle eaa – sen sijaan varhaisimmat dingon jäänteet Australiassa ajoittuvat vasta noin 1450-luvulle eaa.
Jacques I Androuet du Cerceau

Jacques Androuet Du Cerceau (n. 1511 – 1586) oli ranskalainen arkkitehti ja kaivertaja. Hän perehtyi jo nuorena antiikkiin ja renessanssiin Roomassa ja toimi sitten Orléansissa ja Montargis’ssa. Hänen suunnittelemiaan rakennuksia ei juuri ole säilynyt, mutta sen sijaan hänet tunnetaan kaivertajana ja kirjailijana. Du Cerceaun kaiverruksia ja piirustuksia, jotka ovat joko hänen omiaan tai lähtöisin hänen ateljeestaan, on tallella yhteensä pari tuhatta. Hänen arkkitehtuuri- ja ornamenttikaiverruksiaan pidetään omaperäisinä mutta historiallisia lehtiä kopioina.
Anne Lakanen

Anne Lakanen (s. 14. syyskuuta 1955 Vimpeli) on suomalainen elokuvaleikkaaja, animaattori sekä elokuvaleikkauksen professori emerita. Hän toimi pitkään Aalto-yliopiston taiteiden ja suunnittelun korkeakoulussa elokuva- ja lavastustaiteen osaston leikkauksen professorina ennen siirtymistään eläkkeelle vuoden 2021 lopussa. Tämän jälkeen Lakanen on jatkanut työtä elokuvien parissa sekä kirjoittanut kirjaa elokuvaleikkaamisesta.
Koulutus.
Anne Lakanen opiskeli elokuvaleikkausta ja animaatiota Taideteollisen korkeakoulun (nyk. Aalto-yliopisto) elokuvataiteen laitoksella vuosina 1979–1987. Tämän lisäksi hän on opiskellut grafiikkaa Kuvataideakatemiassa (nyk. Taideyliopisto) vuosina 1988–1990 ja kuvataidetta Taideteollisessa korkeakoulussa vuosina 1978–1979.
Lakanen on myös suorittanut yliopistopedagogiikkaa koskevan koulutuksen Tampereen yliopistossa ja Aalto-yliopistossa vuonna 2013.
Ura.
Lakanen on tehnyt pitkän uran leikkaajana näytelmäelokuvien, dokumenttien ja animaatioiden parissa. Hänen ensimmäinen julkinen leikkaustyönsä oli Taideteollisessa korkeakoulussa tuotettu Janne Kuusen ohjaama lyhytelokuva "Läpimurto" vuonna 1981.
Elokuvaleikkaamisen lisäksi Lakanen työskenteli Aalto-yliopiston elokuvaleikkauksen professorina vuosina 2007–2021. Lakanen työskenteli myös jonkin aikaa elokuva- ja lavastustaiteen laitoksen laitosjohtajana, mutta irtisanoutui tehtävästä vuonna 2016. Laitoksen opiskelijoille lähetetyssä erokirjeessä hän ilmoitti eron syyksi “epäselvyydet fiktiivisen elokuvan professorin tehtävän täytössä”.
Vuonna 2023 Risto Jarva -seura myönsi Lakaselle ensimmäistä kertaa jakamansa Peter von Bagh -stipendin elokuvaleikkausta käsittelevän kirjan työstämiseen. Vuonna 2024 Suomen kulttuurirahasto myönsi hänelle Eminentia -apurahan samaisen elokuvaleikkausta ja elokuvataidetta käsittelevän esseekokonaisuuden kirjoittamiseen.
Oleksandr Svatok

Oleksandr Svatok (s. 27. syyskuuta 1994 Dniprodzeržynsk) on ukrainalainen jalkapalloilija, pelipaikaltaan keskuspuolustaja. Hän on pituudeltaan 186-senttimetrinen. Hän on edustanut kotimaassaan Dniproa, Volyn Lutskia, Zorja Luhanskia ja Dnipro-1:tä sekä vuonna 2019 Kroatiassa Hajduk Splitiä. Hän siirtyy heinäkuussa 2024 Pohjois-Amerikan MLS:ssä pelaavaan Austiniin.
Svatok pelasi Ukrainan alle 18-, alle 19- ja alle 21-vuotiaiden maajoukkueissa. Hän pelasi Ukrainan A-maajoukkueessa ensimmäisen kerran maaliskuussa 2023 EM-karsintaottelussa Englantia vastaan. Hän on pelannut juhannukseen 2024 mennessä kuusi A-maaottelua, joista kolme ottelua avauskokoonpanossa. Hän kuuluu Ukrainan joukkueeseen EM-kilpailuissa 2024.
Arthur Theate

Arthur Nicolas Theate (s. 25. toukokuuta 2000 Liège) on belgialainen jalkapalloilija, pelipaikaltaan keskuspuolustaja. Hän on pituudeltaan 185-senttimetrinen. Hän on pelannut kotimaansa lisäksi yhden kauden Italiassa Bolognan Serie A -joukkueessa ja kaudet 2022–2024 Ranskan Ligue 1:ssä Rennesissä. Hän pelaa kaudella 2024–2025 lainasopimuksella Saksan Bundesliigan Eintracht Frankfurtissa.
Theate on kauden 2023–2024 loppuun mennessä pelannut Belgian liigassa Oostenden joukkueessa 38 ottelua, joissa hän on tehnyt viisi maalia, Italian Serie A:ssa 31 ottelua, joissa hän on tehnyt kaksi maalia, ja Ranskan Ligue 1:ssä 63 ottelua, joissa hän on tehnyt kuusi maalia.
Theate pelasi useissa Belgian nuorisomaajoukkueissa alle 15-vuotiaista alle 21-vuotiaisiin. Hän pelasi Belgian A-maajoukkueessa ensimmäisen kerran marraskuussa 2021 MM-karsintaottelussa Walesia vastaan. Hän on pelannut heinäkuun 2024 loppuun mennessä 18 A-maaottelua, jotka kaikki avauskokoonpanossa. Hän kuului Belgian joukkueeseen MM-kilpailuissa 2022 mutta ei saanut peliaikaa. EM-kilpailuissa 2024 hän istui ensimmäisen ottelun vaihdossa mutta pelasi avauskokoonpanossa loput kolme ottelua.
Piskomvuoret

Piskomvuoret tai Pskemvuoret (, , ) on vuorijono Tienšanin länsiosassa Uzbekistanin ja Kirgisian rajalla.
Koillis-lounaissuuntaisen vuorijonon pituus on 130–140 kilometriä. Sen korkeus on koillisessa 4 000 ja lounaassa 1 900 metriä. Korkein kohta on jäätikön peittämä Beshtor (4291 tai 4395 metriä). Piskom, Koʻksuv, Chatqol ja Sandalash -jokien kovertamat rinteet ovat jyrkät.
Vuotuinen sademäärä on vuorten alaosassa 600 ja ylempänä 1 200–2 000 millimetriä. Vuorilla on arokasvillisuutta, niittyjä sekä pensaikkoa ja metsää. Aluetta käytetään heinä- ja laidunmaana ja sieltä hakataan puuta.
Lähteet.
Game Changer

Game Changer on yhdysvaltalainen suoratoistopalvelu Dropoutin tuottama ja Sam Reichin luoma sekä juontama kilpailuohjelma, jonka säännöt vaihtuvat jokaisessa jaksossa. Yhdessä jaksossa on tyypillisesti kolme koomikkoa, jotka oppivat säännöt pelin edetessä. Osa jaksoista ottaa vahvasti mallia jo tunnetuista televisioformaateista, kuten Selviytyjät ja Unelmien poikamies. Ohjelmasta on tehty kolme spin-off ohjelmaa; "Make Some Noise", "Dirty Laundry" ja "Play It by Ear".
Fiskå

Fiskå tai Fiskåbygd on taajama Vanylvenin kunnassa Møren ja Romsdalin läänissä Norjassa ja kuntansa hallinnollinen keskus. Taajaman pinta-ala on 0,7 neliökilometriä ja asukasluku 487 vuonna 2023.
Vanylvenissä ilmestyy paikallislehti "Synste Møre".
Synste Møre

Synste Møre (vuosina 1987–2000 "VestAvisa") on norjalainen vuonna 1970 perustettu paikallislehti, jonka kotikunta on Vanylven. Lehti ilmestyy painettuna torstaisin.
Vanylvenin kirkko

Vanylvenin kirkko () on Vanylvenin kunnassa Møren ja Romsdalin läänissä Norjassa sijaitseva kivinen pitkäkirkko vuodelta 1864.
Syvden kirkko

Syvden kirkko () on Vanylvenin kunnassa Møren ja Romsdalin läänissä Norjassa sijaitseva puinen pitkäkirkko vuodelta 1837.
Pyhän Edmundin kirkko

Pyhän Edmundin kirkko () on Vanylvenin kunnassa Møren ja Romsdalin läänissä Norjassa sijaitseva kivinen pitkäkirkko 1100-luvulta.
Gennadi Tsypkalov

Gennadi Nikolajevitš Tsypkalov (; 21. kesäkuuta 1973 Rostovin alue – 24. syyskuuta 2016) oli venäläis-ukrainalainen militantti, joka toimi muun muassa Venäjän tukeman Luhanskin kansantasavallan ”pääministerinä”.
Tsypkalov muutti pienenä lapsena perheineen lähelle Luhanskia. Hän työskenteli muun muassa trukkikuskina ja valmistui vuonna 2009 Itä-Ukrainan kansallisesta yliopistosta. Luhanskin kansantasavallassa Tsypkalov toimi "kansankuvernööriksi" julistetun Valeri Bolotovin sijaisena ja kansanmiliisin johtajana. Vuonna 2014 hänet julistettiin separatistiyksikön pääministeriksi.
Syyskuussa 2016 Tsypkalov pidätettiin epäiltynä osuudesta separatistien välisen vallankaappauksen suunnitteluun. Muiden separatistien kertomuksen mukaan hän teki itsemurhan hirttäytymällä "ymmärrettyään rikostensa vakavuuden".
Tsypkalov oli naimisissa ja hänellä oli kaksi lasta.
Rovden kirkko

Rovden kirkko () on Vanylvenin kunnassa Møren ja Romsdalin läänissä Norjassa sijaitseva puinen pitkäkirkko vuodelta 1872.
Ugomvuoret

Ugomvuoret tai Ögemvuoret (, , ) ovat läntiseen Tienšaniin kuuluva vuorijono Uzbekistanin ja Kazakstanin rajalla.
Ugom- ja Piskomjokien välissä sijaitsevan koillis-lounaissuuntaisen vuorijonon pituus on 115 kilometriä. Se rajoittuu koillisessa Talas Alatoo -vuoriin ja mataloituu kohti lounasta. Vuorten keskikorkeus on 3 000–3 500 metriä. Korkein kohta on Sairam (4238 tai 4299 metriä).
Vuoret koostuvat kalkkikivestä, dolomiitista, hiekkakivestä, liuskeesta, graniitista, granodioriitista ja porfyyrista. Kalkkikivialueilla esiintyy paljon karsti-ilmiöitä. Vuorijonoa halkovat rotkot ja jokilaaksot.
Vuotuinen sademäärä vuorilla on 1 500–2 000 millimetriä. Rinteillä kasvaa metsää. Vedenjakajalla on ruohoaroa, subalpiinisia ja alppiniittyjä ja pohjois- ja keskiosan huipuilla ikilunta ja jäätiköitä. Eläinkuntaan kuuluvat villisika, mäyrä, hirvi, lumileopardi, susi ja karhu. Uzbekistanin alueella on Ugom-Chatqolin kansallispuisto ja Kazakstanissa Sairam-Ögemin kansallispuisto.
Syvde

Syvde on entinen Norjan kunta Møren ja Romsdalin läänissä. Syvde perustettiin irrottamalla se Vanylvenistä vuonna 1918 ja liitettiin siihen takaisin vuonna 1964. Liitoshetkellä kunnan pinta-ala oli 125 neliökilometriä ja asukasluku 1 458. Nykyisin Syvden pitäjässä asuu noin 800 ihmistä.
Jacob Vidnes

Jacob Laurentius Vidnes (5. marraskuuta 1875 Vanylven, Norja – 4. lokakuuta 1940 Lontoo, Yhdistynyt kuningaskunta) oli norjalainen toimittaja ja työväenpuolueen poliitikko. Hän oli "Social-Demokratenin" päätoimittaja vuosina 1912–1918.
Kris Knoblauch

Kris Knoblauch (s. 24. syyskuuta 1978, Imperial, Saskatchewan, Kanada) on kanadalainen uransa lopettanut jääkiekkoilija ja nykyinen päävalmentaja, joka valmentaa NHL-joukkue Edmonton Oilersia. 
Valmennusura.
Juniorisarjoista NHL:n apuvalmentajaksi.
Knoblauch aloitti valmennusuransa vuonna 2006, jolloin hän aloitti WHL-joukkue Prince Albert Raidersin apuvalmentajana. Vuosina 2007–2012 hän toimi toisen WHL-joukkue Kootenay Icen apuvalmentajana. Kootenay Ice voitti mestaruuden kaudella 2010–2011. Kaudella 2015–2016 Knoblauch nimettiin OHL-sarjan vuoden valmentajaksi. Tuolloin hän valmensi Erie Ottersia. OHL-kaudella 2016–2017 hän valmensi Ottersin mestaruuteen. 
Knoblauch toimi vuoden 2017 nuorten maailmanmestaruuskilpailuissa Kanadan apuvalmentajana. Kanada saavutti tuolloin hopeaa.
Knoblauch toimi kausina 2017–2018 ja 2018–2019 Philadelphia Flyersin apuvalmentajana. 
Nousu NHL:n päävalmentajaksi.
Knoblauch valmensi kaudesta 2019–2020 lähtien New York Rangersin AHL-farmijoukkuetta Hartford Wolf Packia, kunnes 12. marraskuuta 2023 Knoblauch nimettiin Edmonton Oilersin päävalmentajaksi Jay Woodcroftin saatua potkut Oilersin huonon alkukauden takia. Knoblauch valmensi Oilersin pudotuspeleihin asti, ja joukkue ylsi jopa loppuotteluihin asti. Oilers hävisi kuitenkin Florida Panthersille mestaruuden.
Rune B. Johansson

Rune Bernhard Johansson (1915–1982) oli ruotsalainen sosiaalidemokraattinen poliitikko. Hän istui valtiopäivillä vuosina 1961–1979 ja toimi Ruotsin sisäministerinä 1957–1969 sekä elinkeinoministerinä 1971–1976. Alkuperäiseltä ammatiltaan hän oli leipuri.
Johansson oli kotoisin Ljungbystä.
Iranin presidentinvaalit 2024

Iranin vuoden 2024 presidentinvaalit järjestettiin 28. kesäkuuta – 5. heinäkuuta. Kyseessä olivat ennenaikaiset vaalit, jotka oli alunperin tarkoitus pitää vuonna 2025, mutta istuva presidentti Ebrahim Raisi kuoli kesken virkakautensa. Vaalien toiselle kierrokselle etenivät Masud Pezeškian ja Saeed Jalili, joista edellinen voitti 53,3 % äänisaaliilla. Vaalien äänestysprosentti jäi alhaiseksi.
Tausta.
Iranin vuonna 2021 valittu presidentti Raisi kuoli helikopterionnettomuudessa Pohjois-Iranissa 19. toukokuuta 2024. Raisin kuoltua kesken virkakauden Iranin perustuslain mukaan maassa pitää järjestää uudet presidentinvaalit viimeistään 50 päivän kuluttua. Virkaa tekevänä presidenttinä toimii Mohammad Mokhber.
Mikäli yksikään ehdokkaista ei saa yli puolta äänistä, järjestetään toinen kierros kahden ensimmäisellä kierroksella eniten ääniä saaneen edhokkaan välillä.
Ehdokasasettelu.
Ehdokashakemuksia alettiin ottaa vastaa 30. toukokuuta 2024. Lopullisesta ehdokasasettelusta vastaa 12-jäseninen Valvojien neuvosto, joka hyväksyy ehdokkaat näiden poliittisen ja uskonnollisen pätevyyden perusteella. Naisia ei hyväksytä ehdokkaiksi, vaikka perustuslaki ei suoraan kiellä naisia asettumasta ehdolle.
Lopulta Valvojien neuvosto hyväksyi ehdokkaiksi kuusi henkilöä. Näistä ainoa ns. reformisti on Masud Pezeškian.
Amir-Hossein Ghazizadeh Hashemi ja Alireza Zakani peruivat ehdokkuutensa vaalipäivän alla.
Kampanjointi ja tapahtumia.
Maanpaossa elävät monarkistit, kuten kruununprinssi Reza Pahlavi ja Iran-Novin -puolue, kutsuivat vaaleja sirkukseksi. #ElectionCircus -aihetunniste nousi suosituksi iranilaisten Twitterin käyttäjien keskuudessa jo ennen vaaleja. Hengellinen johtaja Ali Khamenei kannusti iranilaisia äänestämään aktiivisesti, koska se olisi "islamistitasavallan ylpeyden aihe" ja maan viholliset käyttäisivät matalaa äänestysaktiivisuutta lyömäaseena.
Sīstān ja Balūchestānin provinssissa tapahtui ampumavälikohtaus, jossa kuoli kaksi turvallisuusjoukkojen edustajaa.
Tulokset.
Toiselle kierrokselle selviytyivät Jalili ja Pezeškian. Äänestysaktiivisuus ensimmäisellä kierroksella oli vain 40 %, alhaisin koko islamistitasavallan historian aikana. Hylättyjä ääniä oli viranomaisten mukaan 1 056 159. 
Toinen kierros järjestettiin 5. heinäkuuta. Pezeškian voitti vaalien toisen kierroksen saaden 53,3 % yli 30 miljoonasta jätetystä äänestä. Jalili sai 44,3 % äänistä. Äänestysprosentti jäi myös toisella kierroksella alhaiseksi. Noin 50 % äänioikeutetuista kävi äänestämässä.
Budjonnyin piiri (Donetsk)

Budjonnyin piiri () on yksi Ukrainan Donetskin yhdeksästä hallinnollisesta alueesta (kaupunkipiiristä). Vuonna 1980 perustettu piiri on nimetty Neuvostoliiton marsalkka Semjon Budjonnyin mukaan. Piirin pinta-ala on 76,64 neliökilometriä.
Budjonnyin piiri sijaitsee Donetskin kaupungin keskustan itä- ja kaakkoispuolella. Budjonnyin piirin naapurina ovat lännessä Leninin piiri, pohjoisessa Kalininin piiri, koillisessa Donetskin piirin Makijivkan kaupunki ja idässä Proletariaatin piiri. Etelässä Budjonnyin piiri rajoittuu muuhun Donetskin piiriin. 
Donetskin kaupunki ja sen Budjonnyin piiri on ollut vuodesta 2014 lähtien Venäjän tai sen nukkevaltion, niin sanotun Donetskin kansantasavallan miehittämää aluetta, ja siten Ukrainan laillisen hallinnon ulkopuolella.
Piirin väestöarvio oli 90 600 ihmistä (2011) ja aiempi väkiluku oli 97 646 (VL 1989).
Piirin alueella sijaitsevat muun muassa:
Proletariaatin piiri (Donetsk)

Proletariaatin piiri () on yksi Ukrainan Donetskin yhdeksästä hallinnollisesta alueesta (kaupunkipiiristä). Vuonna 1958 perustettu piiri on nimetty Karl Marxin käyttämän, teollisuusyhteiskunnan vähävaraisimpaan osaan viittaavan luokkanimen proletariaatin mukaan. Piirin pinta-ala on 146,9 neliökilometriä.
Proletariaatin piiri sijaitsee Donetskin itäosassa. Piirin naapurina on lännessä Donetskin kaupungin Budjonnyin piiri. Pohjoisessa, idässä ja etelässä Proletaariaatin piiri rajoittuu muuhun Donetskin piiriin. Vuodesta 1980 lähtien Mospynen kaupunki on ollut aluehallinnollisesti osa Donetskin Proletariaatin piiriä.
Donetskin kaupunki ja sen Proletariaatin piiri on ollut vuodesta 2014 lähtien Venäjän tai sen nukkevaltion, niin sanotun Donetskin kansantasavallan miehittämää aluetta, ja siten Ukrainan laillisen hallinnon ulkopuolella.
Piirin väestöarvio oli 98 900 ihmistä (2012?)., tai 103 005 (2001) tai 118 656 (VL 1989).
Piirin hallintoalueella sijaitsevat, hieman määrittelystä riippuen muun muassa:
Aqabat Jabrin pakolaisleiri

Aqabat Jabrin pakolaisleiri on palestiinalaispakolaisten leiri Palestiinan Länsirannalla Jerikon kaupungin lounaispuolella. Vuonna 2022 leirillä oli 10 306 virallisesti rekisteröityä pakolaista.
Maantiede.
Aqabat Jabr sijaitsee Palestiinan Länsirannalla Jordaninlaakson alueella Jerikon kuvernoraatissa noin 3 kilometriä Jerikon kaupungista lounaaseen. Jerikon lisäksi Aqabat Jabr rajautuu An Nabi Musan paikkakuntaan lännessä ja etelässä. Paikan korkeus merenpinnasta on 249 metriä. Suurin osa leirin alueesta on palestiinalaishallinnon alaista alue A:ta. Pieni osa on Israelin hallitsemaa alue C:tä.
Vuoden keskimääräinen lämpötila on 24 °C ja vuotuinen sadanta 137 mm.
Historia.
Aqabat Jabrin pakolaisleiri perustettiin vuonna 1948. Sen asukkaat saapuivat Haifan pohjoispuolen kylistä, sekä Gazan ja Hebronin alueilta. Aikanaan leiri oli suurin palestiinalaispakolaisten leiri. Ennen kuuden päivän sotaa vuonna 1967 leirin asukasluku oli noin 30 000. Heistä noin 25 000 pakeni sotaa. Oslon rauhanprosessin kautta suurimmasta osasta leiriä tuli suoraan palestiinalaishallinnon alaista alue A:ta, Pieni osa pääasiassa maatalousaluetta on suoraan Israelin hallinnassa (alue C).
Väestö.
Yhdistyneiden kansakuntien UNRWAn mukaan leirillä asui vuonna 2022 yhteensä 10 306 virallisesti rekisteröityä pakolaista. Virallisten pakolaisten lisäksi leirille on muuttanut muita palestiinalaisia.
Huomattavia ongelmia leirillä ovat korkea työttömyys, sekä infrastruktuurin puute. Kesäisin kärsitään usein veden puutteesta, kun taas talvisin leiriä uhkaavat tulvat. Monet leirin beduiiniperheistä saavat elantonsa karjankasvatuksella.
Dufour

Dufour on muun muassa seuraavien henkilöiden sukunimi:
John Pym

John Pym (1584-1643), oli englantilainen poliitikko.
Hänet valittiin 1614 alahuoneeseen, missä oppositiopuolueeseen kuuluen esiintyi katolisuuden ja kuninkaan yksinvallan kiihkeänä vastustajana. Pym kannatti sekä lyhyessä että pitkässä parlamentissa 1640 mitä jyrkimmin puritaanisia periaatteita. Hän laati marraskuussa 1640 yhdessä Hampdenin kanssa syytöskirjelmän Straffordia vastaan ja vaikutti 1641 määräävästi suuren remonstranssin eli vastalauseen syntymiseen, missä lueteltiin kaikki valitukset, joihin kuninkaan hallitus oli antanut aihetta. Kuninkaan aikoessa tammikuussa 1642 vangituttaa Pymin tämä pakeni Lontoon Cityn porvariston turviin. Parlamentin ja kuninkaan välisen taistelun alkaessa Pym sai aikaan liiton skotlantilaisten kanssa syyskuussa 1643 ja ryhtyi johtamaan eräitä sotavarusteluja, mutta kuoli jo seuraavassa joulukuussa.
Bomarzon puutarha

Bomarzon puutarha ("Il Parco dei Mostri di Bomarzo") on veistospuisto Bomarzon kylässä, lähellä Viterbon kaupunkia. Erikoislaatuisen, hirviöpatsaita täynnä olevan puutarhan suunnitteli arkkitehti Pirro Ligorio vuonna 1552 ruhtinas Pier Francesco Orsinin tilauksesta. Orsini omisti sittemmin puutarhan edesmenneen vaimonsa Giulia Farnesen muistolle.
Orsinin palatsilta laskeutuvat kiviportaat ja polku alas metsään, jossa Bomarzon puutarha sijaitsee. Se on täynnä eriskummallisia hirviöiden ja sankarien patsaita. Tunnetuin veistoksista on Orcus (Orco), valtava hirviö, jonka kitaan voi astua ja istua sen kivestä veistetylle kielelle. Orsinia inspiroivat 1500-luvun ihanteiden mukaisesti antiikki, esoteria ja noituus, ja ne innoittivat puutarhan omalaatuisia veistoksia. Puistossa on myös Giulia Farnesen muistolle omistettu temppeli.
Léon Dufour

Jean Marie Léon Dufour (1780–1865) oli ranskalainen eläintieteilijä, ammatiltaan lääkäri. Hän oli Ranskan entomologisen seuran (Société entomologique de France) perustajia. Hän oli merkittävä niveljalkaisten, varsinkin hyönteisten, anatomiaa koskettelevien teostensa ansiosta, joista tunnetuimpia ovat "Recherches anatomiques et physiologiques sur Ies hémiptères" (1832), "Recherches anatomiques et physiologiques sur les orthoptères, Ies hymenoptères et les neuroptères" (1841) sekä loisgregariineja koskevat teokset.
Wolfgang (kappale)

Wolfgang on eteläkorealaisen Stray Kids-yhtyeen kappale, joka julkaistiin 28. toukokuuta 2021. Kappale julkaistiin osana "" -ohjelmaa.